CELEX: 62019TN0876
Language: et
Date: 2019-12-23 00:00:00
Title: kohtuasi T-876/19: 23. detsembril 2019 esitatud hagi – Broadcom versus komisjon

24.2.2020   
            
            
               ET
            
            
               Euroopa Liidu Teataja
            
            
               C 61/55
            
         
      23. detsembril 2019 esitatud hagi – Broadcom versus komisjon
      (kohtuasi T-876/19)
      (2020/C 61/70)
      Kohtumenetluse keel: inglise
      
         Pooled
      
      
         Hageja: Broadcom Inc. (San Jose, California, Ameerika Ühendriigid) (esindajad: advokaadid L. Kjølbye, J. Ruiz Calzado, L. Crocco, Barristers J. Bourke ja J. Holmes)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada otsus tervikuna või osaliselt; ja
               
            
                  —
               
               
                  mõista Broadcom’i kohtukulud välja komisjonilt.
               
            
         Väited ja peamised argumendid
      
      Oma hagis palub hageja Euroopa Kohtul tühistada komisjoni 16. oktoobri 2019. aasta otsus Euroopa Liidu toimimise lepingu artikli 102, Euroopa Majanduspiirkonna lepingu artikli 55 ja nõukogu 16. detsembri 2002. aasta määruse (EÜ) nr 1/2003 (asutamislepingu artiklites 81 ja 82 sätestatud konkurentsieeskirjade rakendamise kohta) artikli 8 kohase menetluse kohta (juhtum AT.40608 – Broadcom) (teatavaks tehtud numbri C(2019) 7406 final all).
      Oma hagi põhjenduseks esitab hageja kolm väidet.
      
                  —
               
               
                  Esimene väide, et komisjon rikkus õigusnorme ja tegi faktivigu, kui ta tuvastas prima facie rikkumise, kuna (a) komisjoni tõlgendas vääralt nende lepingute sätteid, mille Broadcom oli sõlminud kuue kliendiga (edaspidi „lepingud“), (b) komisjon tegi järelduse, et puudus vajadus uurida lepingute võimalikku mõju konkurentsile, (c) komisjon hindas ebapiisavalt väidetavate piirangute prima facie suutlikkust konkurentsi piirata ja (d) komisjon tegi põhjendamatu järelduse, et Broadcomil on „esmapilgul“ valitsev seisund mõnel asjaomasel turul.
               
            
                  —
               
               
                  Teine väide, et komisjon rikkus õigusnorme ja tegi faktivigu, kui ta tuvastas, et ajutised meetmed olid mõnel asjaomasel turul konkurentsile tõsise ja korvamatu kahju ohu ennetamiseks hädavajalikud, kuna (a) komisjon kehtestas tundmatu kiireloomulisuse mõiste, mis on põhjendatud üksnes tema enda menetluse aeglusega võrreldes meetmete olemusliku erakorralisusega, (b) puudusid konkreetsed tegurid põhjendamaks tungivat vajadust võtta meetmeid, sest komisjon piirdus viitega reale geneerilistele nõuetele ja (c) komisjon ei näidanud mingi tõenäolise ohu olemasolu konkurentsile mõnel asjaomasel turul.
               
            
                  —
               
               
                  Kolmas väide, et komisjon rikkus õigusnorme ja tegi faktivigu proportsionaalsuse hindamisel, kuna ta jättis hindamata, kas kiirendatud uurimine oleks proportsionaalsem kui Broadcom’i vabaduse piiramine kolmeks aastaks, ja kuna ta jättis ajsaomased huvid tasakaalustamata.